Uudet epäillyt rikosnimikkeet ovat törkeä kiihottaminen kansanryhmää vastaan, törkeä kunnianloukkaus, rahankeräysrikos, salassapitorikos ja tekijänoikeusrikos.

Helsingin käräjäoikeus lisäsi viisi uutta rikosepäilyä Ilja Janitskinin vangitsemisperusteisiin.

Käräjäoikeus käsitteli MV-lehden perustajan Ilja Janitskinin vangitsemista runsaan tunnin verran kestäneessä istunnossa tiistaina. Käsittelyn päätteeksi käräjäoikeus määräsi Janitskinin poissaolevana vangituksi viiden uuden rikosepäilyn perusteella.

Uudet epäillyt rikosnimikkeet ovat törkeä kiihottaminen kansanryhmää vastaan, törkeä kunnianloukkaus, rahankeräysrikos, salassapitorikos ja tekijänoikeusrikos.

Janitskinista oli jo entuudestaan voimassa vangitsemispäätös vastaavantyyppisistä rikosepäilyistä. Nyt listaan lisättiin nämä viisi uutta epäiltyä rikosta, joiden tekoajat ovat vuosina 2015–2016.

Espanjassa jo pitkään asunut Janitskin on kartellut esitutkintaa ulkomailla viime syksystä lähtien.

Helsingin oikeustalolla saapui oikeudenkäyntiä seuraamaan tusinan verran Janitskinin tukijoita. Käräjäoikeus määräsi istunnon pidettäväksi suljettujen ovien takana ja yleisön poistettavaksi salista. Syyttäjä vaati salaamista esitutkinnan turvaamiseksi ja epäiltyjen rikosten asianomistajien suojelemiseksi.